text: [{"text_idx": "#000000", "text": "Archive for month: September, 2014"}, {"text_idx": "#000001", "text": "Baga Ayyaana Fannoof isin gahe!"}, {"text_idx": "#000003", "text": "\u201cNamni kamiyyuu cubbuu du\u2019aaf isa geessisu yoo raawwatee murtiin du\u2019aa yoo irratti murtaa\u2019e; yoo mukarrattis fannisteenii; namni mukarratti fannifamu Waaqayyo biratti kan abaarame waan ta\u2019eef reenfisaa mukarra hin buliin.\u201d (K.Debi 21:22-23) jedhee Waaqayyo Muuseetiin ajajee tura."}, {"text_idx": "#000004", "text": "Kana malees, dhaloota Kiristoosiin dura uummanni Faarsii (Iraan) namoota adabuuf jecha yakkkitoota mukarratti fannisanii ajjeesuu aadeffataniiru ture. Ummanni Faarsi, amma Iraan kan jedhaman, \u201cOrmuzed\u201d kan jedhamu waaqa hark tolchee (tolfamaa) lafaa jedhanii kan itti amanan qabu ture. Kanaaf jecha namni yakkamaadha jedhamee itti murtaa\u2019e tokko kan adabamu du\u2019aan yoo ta\u2019e akka waaqasaanii lafaa sanaa hin xureessineef jecha lafarraa ol-kaasanii mukarratti fannisanii ajjeesu ture. Aadaan kunis suuta suuta biyyoota bittaa Roomaa jala jiran hundumaa biratti beekamaa deeme. Israa\u2019elis yommuu sanatti bittaa Roomaa jala waan turteef aadaan kun uummata Israa\u2019el biratti ni beekama ture. Haaluma kanaan namoota yakka hojjatnii adabbiin du\u2019aa itti murtaa\u2019e fannisanii ajjeesu ture. Egaa gaaffiin asirratti ka\u2019uu danda\u2019u, Gooftaan keenya Iyyasuus Kiristoos maaliif fannoorratti fannifame du\u2019e kan jedhudha."}, {"text_idx": "#000005", "text": "Kiristoos Maaliif Fannoo irratti fannifame?"}, {"text_idx": "#000006", "text": "Yihuudoonni akka aadaan isaanii eeyyamutti fannoo Kiristoos irratti fannifamee akka du\u2019uuf gaafatan. \u201cBarbaaniin nuu hiiki Kiristoosiin nuu fannisi \u201cjedhanii iyyani (Mar.15:13). Sababni isaas tokkoffaa Israa\u2019eloonni kitaabolii kakuu haaraatti waan amananiif akka seera kakuu moofaatti duun isaa akka raawwatu gaafatan. Lammaffaa, Yeroo sanatti Israa\u2019el bittaa Roomaa jala waan turteef, waarri Roomaa immoo aadaa Faarsotaa fudhatanii waan tureef namoota adabbiin du\u2019aa ittii murtaa\u2019u fannisanii ajjeesu ture."}, {"text_idx": "#000007", "text": "Kanaan alattis raajiin dubbatameefiitu ture. \u201cDhugumatti dhukkubbii keenya ni fudhate, gidiraa keenyas ni baate,... Inni garuu waa\u2019ee irra darbuu (cubbuu) keenyaaf ni madaa\u2019e, waa\u2019ee badii kenyaafis ni bullaa\u2019e, badiin dheekkamsa keenyas Isarra ture, madaa Isaatiinis nun ni fayyine.\u201d (Isa. 53:4-5) jedhamee dursee Raajicha Isaayiyyaasiin dubbatamee ture. Dabalataanis Qulqulluu Phaawloos, \u201cKitaabni akka jedhutti Kiristoos waa\u2019ee cubbuukeenyaatiif du\u2019e, awwaalames\u201d (1Qor. 15:3)"}, {"text_idx": "#000008", "text": "Gooftaa fi Fayyisaan Keenyi Iyyasuus Kiristoos adabbiin du\u2019aa kan itti murtaa\u2019e cubbamaa waan ta\u2019eef osoo hin ta\u2019iin dhala namootaa adabbiin du\u2019a bara baraa itti murtaa\u2019ee ture irraa baraaruuf waan dhufeef bakka keenya du\u2019ee du\u2019a bara baraarraa nu oolche."}, {"text_idx": "#000009", "text": "Akkuma Raajichi Isaayiyyaas dubbatetti, Gooftaan keenya Iyyasuus Kiristoos jaalala dhala namaaf qaburraan kan ka\u2019e osoo cubbuu hin qabaatiin guyyaa Jimaataa Fannoo irratti gidiraa arge. Kunis gidiraan keenya akka nurraa fagaatuuf, du\u2019a nuti du\u2019uu qabnu hambisuuf jecha fannoorratti fannifame. Kana boodas, Fannoon mallattoo adabbii otoo hin ta\u2019iin mallattoo fayyinaa ta\u2019e. Akkuma abbaan keenya Daawwit dubbatetti; \u201cKan si kabajaniif xiyyaa/eeboo/ jalaa akka miliqaniif mallattoo kenniteef; lammiin kee akka fayyaniif.\u201d (Faar. 59:4-5). Egaa mallttoo fayyinaa ta\u2019ee kan nuuf kenname Fannoo isa Goftaan keenya irratti fannifamee Seexana ittin injifatedha."}, {"text_idx": "#000010", "text": "\u201dKiristoos Ofiisaa Qulqulluu ta\u2019ee otoo jiru nuun (dhala namaa) gara Waaqayyootti( gara mataa Isaatti) dhiyeessuuf waa\u2019ee cubbuuf jecha yeroo tokko du\u2019eera; fooniin du\u2019e, afuuraan garuu jiraataa dha.\u201d (1Phe. 3:18)"}, {"text_idx": "#000011", "text": "\u201cCubbuuf duunee qulqullummaaf akka jiraannuuf Inni (Kiristoos) Ofiisaa Foonsaatiin cubbuu keenya mukarratti (Fannoorratti) baate.\u201d (1Phe.2:24) Kanaafuu, Kiristoos Fannoorratti kan fannifame cubbuu dhala namaa du\u2019a bara baraaf nama saaxilu nurraa kaasuufi dha. Ofii cubbuu otoo hin qabaatiin cubbuu dhala namaa fannoorratti baate malee."}, {"text_idx": "#000012", "text": "\u201cJechi Fannoo warra daandii badinsaarra jiraniif goowwummaa, nu warra fayyinuuf garuu human Waaqayyoodhaawoo\u201d 1Qor.1:18 Jechuudhaan Qulqulluu Phaawuloos dubbateera. Yeroo ammaa kanatti ijoollee badinsaa ta\u2019anii, raajiin dubbatame kan isaan irratti raawwatamu hundi waa\u2019een fannoo isaaniif goowwummaa dha. Fannootiin ammayyuu akka mallattoo abaarsaa fi du\u2019aatti kan fudhatan ni jiru, warren kanaanidha Qulqulluu Phaawuloos gowwoota kan isaaniin jedhe. Kitaabuma Qulqulluu kana keessatti barreeffame baatanii kan jooran otoo hin hafiin waa\u2019een Fannoo bitaa itti galee kan jiran hedduudha. Garuummoo Kristaanota ofiin jedhu."}, {"text_idx": "#000013", "text": "\u201cAddunyaan anaaf kan itti fannifame (hojiin addunyaa na biratti du\u2019aa kan itti ta\u2019e) anis addunyaaf kan itti fannifame Fannoo Gooftaa keenya Iyyasuus Kiristoosiin alatti of-jajummaan narraa haa fagaatu.\u201d Efe. 6:14. Akkuma Qulqulluu Phaawloos jedhetti, fannoon inni duraan mallattoo du\u2019aa fi abaarsaa ture mallattoo of jajummaa fi mallttoo fayyinaa keenya ta\u2019eera. Sababa kanaanis, kaku haraa keessatti Fannoon kan itti du\u2019an otoo hin ta\u2019iin kan itti fayyina aragatanidha. Ammallee taanaan warra fannoo kana akka mallattoo fayyinaatti amanneef itti ni fayyina; warra shakkaniif ammoo ammayyuu du\u2019a lubbuu kan ittiin du\u2019aa jiranidha."}, {"text_idx": "#000015", "text": "\u201cKan nu mormu barreeffama gatii ajaja dhiibbaadhaan barreeffame ni diige. Isas (Diina keenya Seexanaan) Fonnoorratti hidhee karaarraa isa maqseera\u201d. (Qol 2:14). Yommuu Gooftaa fi Fayyisaan keenya Iyyasuus Kiristoos Fannoorra oole sana, Seexanni akkuma amalasaa nama itti fakkaateetu Kiristoosiin gara Sii\u2019olitti galchuuf yommuu itti dhiyyaatu cancala abiddaan isa hidhee kaayyoo isaa balleesseera. Kanaafuu, Seexannis ta\u2019e duuka bu\u2019oonnisaa warri Fannoo hin jaallatan, ni sodaatuun, isaan guba. Mee ilaalaa jechi kun barreeffamee kan jiru kitaaba qulqulluu keessatti; ani Kiristaana jedhanii kitaaba qulqulluu kan baatan garuu Fannoo kan jibban duuka bu\u2019oota eenyuu akka ta\u2019an hubachuun ulfaataa miti."}, {"text_idx": "#000016", "text": "Tajaajila fannoo Mana Kiristaanaa keessatti"}, {"text_idx": "#000018", "text": "\u00b7 Manni Kiristaanaa yommuu ijaaramu yeroo baayyee bifa fannootiin ta\u2019eetu dha,"}, {"text_idx": "#000019", "text": "\u00b7 Sirna Qiddaasee keessatti fannoon uummata ittiin eebbisuuf ni fayyada,"}, {"text_idx": "#000020", "text": "\u00b7 Mallattoo kiristaanummaas ta\u2019e ni fayyada, mormarratti hidhachuudhaan,"}, {"text_idx": "#000021", "text": "\u00b7 Luboonni fannootiin uummata eebbisu,"}, {"text_idx": "#000022", "text": "\u00b7 Cuuphxonni nama seexanni qabe rakkisu fannoodhaan maqaa Waaqayyoo itti waamanii irraa arii\u2019u,"}, {"text_idx": "#000023", "text": "\u00b7 Tajaajilli mana kiristaanaa hunduu fannoodhaan jalqabamee fannoodhaan xumurama."}, {"text_idx": "#000024", "text": "Ayyaanni Fannoo ayyaanota gurguddoo biyya keenya keessatti kabajaman keessaa isa ol\u2019aanaa dha. Kabaja ayyaana Fannoo biyyoota biraa irraa kan keenya adda kan godhu Damaraa isaati. Kunis, fakkeenyummaan isaa, Yihudoonni Fannoo Kiristoos itti fannifame balleessuuf jecha boolla qotanii awwaalanii labsiidhaan kossiin akka itti gatamu gochuudhaan waggoota naannoo 326 awwaalamee akka ture ragaan seenaa ni mul\u2019isa. Mootittii Eleenii kan jedhamtu haati mooticha Qosxanxiinoos abjuutiin itti mul\u2019ateetu uummanni Israa\u2019el muka walitti qabee akka gubatu taasifte. Kana boodas, aarri isaa ol-ka\u2019ee gara tulluu fannoon Kiristoos jalatti awwaalamee jiruutti ni ba\u2019e; iddoo inni jirus ittis sagaduun kabajaa fi ulfina Fannoo Mul\u2019ise. Haaluma kanaan tulluu sana qatanii baasani. Egaa, Daamaraan inni guyyaa ayyaana Masqalaa/Fannoo/ gubuta fakkeenyummaan isaa kana dha. Uummanni Oromos, bara haaraa kabajachuuf jecha akkasumas bacaqii gannaa keessaa bahee booqaa birraa arguusaatti jechuunis, dukkana gannaa irraa gara ifa waggaa haaraatti ba\u2019uu isaa ibsuuf waggaa waggaan daamaraa gubee ayyaana Fannoo kabajuun eegalameera."}, {"text_idx": "#000025", "text": "Fannoon haala kanaan qotamee argame biyya keenya keessa iddoo Gishan Maariyaam jedhamu, Walloo keessatti ni argama. Osoo Iddoo amma jiru kana gahee hin qubatiin dura Oromiyaa keessa iddoo Mannagashaa tulluu amma Gaaraa Madaani\u2019aalem jedhamu qubatee ture. Garuu, Atse Zar\u2019yaaqoob habjuudhaan itti mul\u2019atee gara iddoo amma jiru kanatti geessani."}, {"text_idx": "#000026", "text": "Ayyaanni Fannoo haala ho\u2019aadhaan kan kabajamu biyya keenya qofaatti waan ta\u2019ee fi uummanni biyyittii hedduu biratti kan kabajamu waan ta\u2019eef dhaabbanni biyyoota gamtoomanii addunyaa (UNESCO) ayyaana Fannoo keenya kana hambaalee hin mul\u2019annee 8ffaa taasisee bara araaraa 2006 galmeesseetu jira. Akka Itiyoophiyaatti hambaaleen sagal kan mul\u2019atan galmaa\u2019anii kan ture yoommuu ta\u2019u ayyaanni kabaja Fannoo immoo kurnaffaa ta\u2019e hambaa aadaa hin mul\u2019annee jedhamee galmaa\u2019eera. Kunis Mana Kiristaanaa keenyaafis ta\u2019e biyya keenyaaf hiika guddaa ni qaba. Kunis, kabajni ayyaana kanaa dhalootaa hanga dhalootaatti akka darbuu fi daawwattoonni gara biyya keenyaatti dhufanii kabaja ayyaana kanaa akka daawwaataniif ni gargaara jechuu dha. Kana waliinis, beekamtiin Mana Kiristaanaa keenyaa ol-ka\u2019aa deema."}, {"text_idx": "#000027", "text": "Egaa ayyaana Fannoo kana kabjuudhaan kiristaanummaa keenya kan ittiin mirkaneessinu fi kabaja Fannoof qabnu kan ittiin ibsinuu dha. Kanaafuu, faayidaa Fannoo hubannee, warra amaneef human keenya ta\u2019uu isaa amannee akka ittin jiraannutti Waaqayyo nu haa gargaaru."}, {"text_idx": "#000028", "text": "(Yaadaa fi gaaffii qabdan immoo bakka Yaada jedhu jalatti nuuf barreessaa)"}, {"text_idx": "#000029", "text": "Waldaan Qulqullootaa yaa\u2019ii 11ffaa gaggeesse"}, {"text_idx": "#000031", "text": "Waldaan Qulqullootaa yaa\u2019ii waliigalaa kan gaggeessu waggoota lama lamaan yoo ta\u2019u, yaa\u2019iin ammaa kun yaa\u2019ii waliigalaa 11ffaa akka ta\u2019e ibsameera. Hirmaattonni Yaa\u2019ii kanaa hagayya 24 kan finfinnee galan yoo ta\u2019u, galgala sana ergaan baga nagaan dhuftani jedhuu fi sirni miila dhiqaa gaggeeffameera."}, {"text_idx": "#000032", "text": "Yaa\u2019ii guutuun kan gaggeeffame hagayya 24 fi 25 guyyaa fi halkan walitti fufee ture. Yaa\u2019ii kana irrattis marii bal\u2019aanii fi murteewwan gara garaa kennamaniiru."}, {"text_idx": "#000033", "text": "Yaa\u2019iin waliigalaa kun agayya 24 kadhannaa abbootiitiin banameera. Sagantaa kana irratti barumsi wangeelaa erga kennamee booda raawwiin karoora waggaa lamaa dura taa\u2019aa Waldaa Qulqullootaa Luba Doktar Sammuu Mitikkuutiin dhiyaateera. Itti fufuunis gabaasni Odiitii odiitara alaatiin dhiyaatee booda mana keessaa raawwii karooraa fi gabaasa odiitii dhiyaate irratti kennaneera. Guyyuma kana sa\u2019aatii booda Gabaasni Inispeekshinii Obbo Yeshiiwaas Maammootiin manaaf dhiyaatee gabaasota dhiyaatan irrattis mariin bal\u2019aan taassifameera. Mannis marii erga taassisee booda gabaasa dhiyaatee fi hojiiwwan raawwataman hunda sagalee guutuudhaan mirkaneesseera."}, {"text_idx": "#000034", "text": "Dabalataanis qophii yaa\u2019ii Waliigalaa waldaa qulqullootaa fi sirna filannoo gaggeessitoota waldaa kanaa ilaalchisee qajeelfamni fooyya\u2019e dhiyaateera. Mannis qajeelfama fooyya\u2019ee dhiyaate kana irratti mari\u2019atee kallattii hojii gaggeessitootaaf kennee jira."}, {"text_idx": "#000035", "text": "Yaa\u2019iin kun hagayya 25 kan itti fufe yoo ta\u2019u, karoora yaa\u2019ii mooraa, ilaalchisee qajeelfamni haaraa qoratamee dhiyaateera. Mannis qajeelfama kana irratti marii bal\u2019aa gaggeessee kallattii barbaachisaa kennee jira. Dabalataanis karoora Waldaa qulqullootaa irrattis marii bal\u2019aan erga taassifamee booda kallattiin hojii hirmaattota irraa hojii gaggeessitootaaf kennamee jira."}, {"text_idx": "#000036", "text": "Guyyaa kana Dursaa Phaaphaasii Harargee fi baha Itiyoophiyaa kan ta\u2019an Abuna Salaamaan argamanii gorsaa fi eebba kennaniiru. Yaa\u2019iin kun hagayya 25 kan raawwate yoo ta\u2019u Yaa\u2019ii kana irratti namootni 650 ol ta\u2019an hirmaataniiru."}, {"text_idx": "#000040", "text": "Dn. Tolasaan sababa badhaasa kana Waldaa qulqullootaatiif kenne yemmu ibsu \u201c Jalqaba Yemmuun Yuunivarsitii seenu Sagantaa Yaa\u2019ii Mooraatiin \u2018baga nagaan dhuftani\u2019 jechuuf mana kiristaanaatti qophaa\u2019e irratti argameen ture sagantaa kanarrattis baruullee \u2018\u2019 gubaa\u2019ee qaanaa\u201d jedhamtu biteen yemmuun dubbisu barataa Yuunivarsitii Jimmaa kan ture Dr.Dn Ingidaa kan jedhamu badhaasa Meedaaliyaa Yuunivarsitii irraa argate Mana kiristaanaatiif akka kenne galmaa\u2019ee argeen anis akka isaa cimee baradheen Meedaaliyaa fudhadhee Mana kiristaanaa na guddisteef kennuun qaba jedheen Murteeffadhe ture; Waaqayyoof galanni haa gahu meedaaliyaa fi geeba kaasuu danda\u2019eera! Kan anaa fi Dn. Dr.Ingidaa Yaadaan Wal nubarsiise Waldaa Qulqullootaati: akkan cimee baradhuuf kan na kakaase Waldaa qulqullootaati Waan ta\u2019eef Geebni kun isaaf mala jedheen kenneef ; dabalataanis kana gochuun koo umurii koo guutuu mana Kiristaanaa akkan tajaajiluuf waan na jajjabeessuuf raawwadheera\u201d jedheera."}, {"text_idx": "#000041", "text": "Kennaa kana kan Dn. Tolasaa irraa fuudhee Waldaa Qulqullootaatti kenne Yuunivarsitii Finfinneetti Barsiisaa seeraa kan ta\u2019e Profeesar Xilaahun Tashoomaa yaada kennaniin \u2018\u2019 seenaa Yuunivarsitootaa keessatti qabxii akka kanaa namoonni galmeessan muraasadha! Carraa yeroo tokko argamu kana ammo dabarsanii kennuun wareegamummaadha! Ani mucaa kana irraa barumsa baay\u2019ee argadheen jera; baay\u2019ees na gammachiiseera\u201d jedhaniiru. Waldaa qulqullootaa bakka bu\u2019uudhaan kennaa kana kan fuudhan Luba Doktar Sammuu Mitikkuu yoo ta\u2019n ; kuni adaraa guddaadha! Cimnee akka hojjennuufis nu jajjabeessa! Waldaa kana bakka bu\u2019uudhaan kennaa kana yemmuun fudhu Waaqayyo galateeffachaarradha jedheera. Meedaaliyaa Mana kiristaanaa Daabbus Madaanaalamiitiif akka kennuuf kan bakka bu\u2019uun fuudhe dura taa\u2019aa Wiirtuu Gimbiiti.Dn. Tolasaa Wajjin turtii dheeraa kan taassifne yoo ta\u2019u Gabaasa bal\u2019aa Gaazexaa gara fuulduraatti afaan Oromootiin maxxansinu irratti dhiyeessina."}, {"text_idx": "#000043", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]